b'\n_START_ARTICLE_\nHeroiini\n_START_SECTION_\nL\xc3\xb6yt\xc3\xa4minen\n_START_PARAGRAPH_\nHeroiinia valmisti ensimm\xc3\xa4ist\xc3\xa4 kertaa brittil\xc3\xa4inen kemisti C.\xc2\xa0R.\xc2\xa0A.\xc2\xa0Wright vuonna 1874. T\xc3\xa4ll\xc3\xb6in aineen vahvuutta ei kuitenkaan t\xc3\xa4ysin tiedostettu._NEWLINE_Vuonna 1897 saksalaisessa Bayer-l\xc3\xa4\xc3\xa4keyrityksess\xc3\xa4 huomattiin, ett\xc3\xa4 diasetyylimorfiini oli morfiinia voimakkaampaa. Bayer rekister\xc3\xb6i aineen tuotemerkikseen nimell\xc3\xa4 Heroin. Nimi tulee luultavasti saksan sanasta heroisch, jolla viitattiin \xe2\x80\x9dsankarilliseen\xe2\x80\x9d oloon, jota Bayerin testaajat olivat kokeneet aineesta saaneensa. Vuodesta 1898 vuoteen 1910 heroiinia markkinoitiin riippuvuutta aiheuttamattomana morfiinin korvaajana ja (lasten) ysk\xc3\xa4nl\xc3\xa4\xc3\xa4kkeen\xc3\xa4. Morfiinia k\xc3\xa4ytettiin samaan aikaan yleisesti ysk\xc3\xa4nl\xc3\xa4\xc3\xa4kkeiss\xc3\xa4.\n_START_SECTION_\nVaarojen havaitseminen\n_START_PARAGRAPH_\n1911 British Pharmaceutical Codex -julkaisussa todettiin, ett\xc3\xa4 heroiinin riippuvuuspotentiaali on yht\xc3\xa4 suuri kuin morfiinin. Vuonna 1913 Bayer lopetti heroiinin tuotannon. Yhdysvalloissa s\xc3\xa4\xc3\xa4dettiin vuonna 1924 laki, joka kielsi maassa heroiinin valmistuksen ja hallussapidon. Monissa Euroopan maissa heroiinin kielt\xc3\xa4v\xc3\xa4 lains\xc3\xa4\xc3\xa4d\xc3\xa4nt\xc3\xb6 toteutui vasta toisen maailmansodan j\xc3\xa4lkeen.\n_START_SECTION_\nK\xc3\xa4ytt\xc3\xb6 Suomessa ennen kriminalisointia\n_START_PARAGRAPH_\n1930-luvun Suomessa heroiinia k\xc3\xa4ytettiin seitsem\xc3\xa4n kiloa miljoonaa asukasta kohden. Vain Japani ylitti v\xc3\xa4kilukuun suhteutettuna Suomen heroiininkulutuksen. Vuonna 1936 Suomi ohitti Japanin nousten maailmantilaston k\xc3\xa4rkeen laillisen reseptoidun heroiinin kulutuksessa. Sotavuosina k\xc3\xa4ytt\xc3\xb6 yleistyi ja sodan j\xc3\xa4lkeen Suomen heroiinin kulutus saavutti enn\xc3\xa4tykselliset lukemat: 99 kiloa vuonna 1946 ja per\xc3\xa4ti 151 kiloa vuonna 1948 (38,15 kiloa miljoonaa asukasta kohden). K\xc3\xa4ytt\xc3\xa4j\xc3\xa4t olivat p\xc3\xa4\xc3\xa4asiassa sota-aikana riippuvaisiksi j\xc3\xa4\xc3\xa4neit\xc3\xa4, sill\xc3\xa4 armeija k\xc3\xa4ytti heroiinia kivunlievityksess\xc3\xa4. Sen lis\xc3\xa4ksi Suomen armeija k\xc3\xa4ytti heroiinia sotien aikana kustannussyist\xc3\xa4 ysk\xc3\xa4nl\xc3\xa4\xc3\xa4kkeen\xc3\xa4 (tabletteina), sill\xc3\xa4 sen maailmanmarkkinahinta oli huomattavasti edullisempi kuin kodeiinin._NEWLINE_Suomen suureen heroiinin kulutukseen kiinnitettiin huomiota YK:ssa vuonna 1949, kun Suomi raifioi muiden pohjoismaiden mukana huumausaineiden kontrollia kirist\xc3\xa4v\xc3\xa4\xc3\xa4n Pariisin p\xc3\xb6yt\xc3\xa4kirjan. L\xc3\xa4\xc3\xa4kint\xc3\xb6hallitus oli jo vuonna 1946 kirist\xc3\xa4nyt heroiinin ja tiettyjen huumaavien l\xc3\xa4\xc3\xa4kkeiden m\xc3\xa4\xc3\xa4r\xc3\xa4\xc3\xa4mist\xc3\xa4. L\xc3\xa4\xc3\xa4k\xc3\xa4riseura Duodecim ehdotti l\xc3\xa4\xc3\xa4kint\xc3\xb6hallitukselle vuonna 1947, ett\xc3\xa4 l\xc3\xa4\xc3\xa4k\xc3\xa4reiden tulisi v\xc3\xa4ltt\xc3\xa4\xc3\xa4 puolen vuoden ajan heroiinia sis\xc3\xa4lt\xc3\xa4vien l\xc3\xa4\xc3\xa4kkeiden m\xc3\xa4\xc3\xa4r\xc3\xa4\xc3\xa4mist\xc3\xa4. N\xc3\xa4iden toimenpiteiden seurauksena heroiinireseptien m\xc3\xa4\xc3\xa4r\xc3\xa4 romahti. Vuonna 1949 l\xc3\xa4\xc3\xa4kint\xc3\xb6hallitus l\xc3\xa4hetti apteekeille kirjeen, jossa se kehotti ilmoittamaan runsaasti heroiinia, morfiinia ja kokaiinia m\xc3\xa4\xc3\xa4r\xc3\xa4\xc3\xa4vist\xc3\xa4 l\xc3\xa4\xc3\xa4k\xc3\xa4reist\xc3\xa4 ja l\xc3\xa4\xc3\xa4k\xc3\xa4rien oikeuksia rajoitettiin 1940-luvun lopulla. Lis\xc3\xa4ksi kontrollia kiristettiin siten, ett\xc3\xa4 huumel\xc3\xa4\xc3\xa4kkeit\xc3\xa4 pystyi ostamaan vain samalla alueella, jolla l\xc3\xa4\xc3\xa4kkeen m\xc3\xa4\xc3\xa4r\xc3\xa4nnyt l\xc3\xa4\xc3\xa4k\xc3\xa4ri toimi. K\xc3\xa4ytt\xc3\xa4jien joukossa oli kuitenkin my\xc3\xb6s sotainvalideja, jotka saivat helposti paljon huumaavia l\xc3\xa4\xc3\xa4kkeit\xc3\xa4 ja osa heist\xc3\xa4 myi l\xc3\xa4\xc3\xa4kkeit\xc3\xa4 eteenp\xc3\xa4in. Aluksi k\xc3\xa4ytt\xc3\xa4j\xc3\xa4t siirtyiv\xc3\xa4t morfiiniin, mutta senkin saanti vaikeutui vuonna 1949. Ensin pimeiden markkinoiden heroiini ja morfiini kallistuivat ja katosivat kokonaan vuoteen 1953 menness\xc3\xa4. Vuonna 1951 kuitenkin metadonin markkinointi alkoi Suomessa Algidon-nimell\xc3\xa4 ja se korvasi heroiinia ja morfiinia niin l\xc3\xa4\xc3\xa4ke- kuin huumek\xc3\xa4yt\xc3\xb6ss\xc3\xa4._NEWLINE_Opiaattien v\xc3\xa4\xc3\xa4rink\xc3\xa4ytt\xc3\xb6 romahti Suomessa 1950-luvun puoliv\xc3\xa4liss\xc3\xa4. Tilalle tulivat amfetamiini ja barbituraatit._NEWLINE_ Suomen apteekeista heroiini poistettiin vuonna 1957.\n_START_SECTION_\nOngelmak\xc3\xa4yt\xc3\xb6n yleistyminen\n_START_PARAGRAPH_\nHeroiinin k\xc3\xa4ytt\xc3\xb6 p\xc3\xa4ihteen\xc3\xa4 lis\xc3\xa4\xc3\xa4ntyi kansainv\xc3\xa4lisesti 1940- ja 1950-luvuilla sek\xc3\xa4 uudestaan 1960-luvun lopulla. Kuuluisia heroiinin k\xc3\xa4yt\xc3\xb6n seurauksena kuolleita henkil\xc3\xb6it\xc3\xa4 ovat esimerkiksi rockmuusikot Janis Joplin, Sid Vicious ja Dee Dee Ramone.\n_START_SECTION_\nK\xc3\xa4yt\xc3\xb6n yleisyyden vaihtelut\n_START_PARAGRAPH_\nHeroiinin suosio kokee nousu- ja laskukausia, mutta se on vuosikymmenien kuluessa vakiintunut osaksi l\xc3\xa4nsimaista huumausainekulttuuria. Heroiinia k\xc3\xa4ytet\xc3\xa4\xc3\xa4n melko runsaasti my\xc3\xb6s oopiumiunikonviljelyalueiden l\xc3\xa4hell\xc3\xa4 Aasiassa._NEWLINE_Suomessa heroiinin saatavuus heikkeni 2000-luvun alun j\xc3\xa4lkeen, koska Afganistanin sota heikensi oopiumtuotantoa. Buprenorfiinia alettiin k\xc3\xa4ytt\xc3\xa4m\xc3\xa4\xc3\xa4n korvaavana aineena. Kun heroiinin saatavuus palautui, k\xc3\xa4ytt\xc3\xa4j\xc3\xa4t eiv\xc3\xa4t vaihtaneet buprenorfiinia heroiiniin ja heroiinimarkkinat eiv\xc3\xa4t palautuneet entiselle tasolleen. Vuonna 2000 Suomessa kuoli 63 ihmist\xc3\xa4 heroiiniin, vuonna 2005 en\xc3\xa4\xc3\xa4 kolme. Vuonna 2000 buprenorfiini oli t\xc3\xa4rkein myrkytyskuoleman l\xc3\xb6yd\xc3\xb6s kolmessa tapauksessa ja 34:ss\xc3\xa4 tapauksessa vuonna 2004.\n_START_SECTION_\nK\xc3\xa4ytt\xc3\xb6tavat\n_START_PARAGRAPH_\nHeroiinia on p\xc3\xa4\xc3\xa4s\xc3\xa4\xc3\xa4nt\xc3\xb6isesti kahdenlaista. Ruskeaa heroiinia (em\xc3\xa4s) poltetaan tai siit\xc3\xa4 valmistetaan injektoitavaa sekoittamalla sit\xc3\xa4 sitruunahappoon tai askorbiinihappoon. Valkoista heroiinia (suola) k\xc3\xa4ytet\xc3\xa4\xc3\xa4n suonensis\xc3\xa4isesti. Heroiinia voidaan k\xc3\xa4ytt\xc3\xa4\xc3\xa4 polttamalla esimerkiksi tupakkaan sekoitettuna tai folion p\xc3\xa4\xc3\xa4lt\xc3\xa4, pillerein\xc3\xa4, nuuskaamalla ja suonensis\xc3\xa4isesti.\n_START_SECTION_\nVaikutukset\n_START_PARAGRAPH_\nHeroiini vaikuttaa lamaannuttavasti keskushermostoon. V\xc3\xa4litt\xc3\xb6m\xc3\xa4sti aineen ottamisen j\xc3\xa4lkeen k\xc3\xa4ytt\xc3\xa4j\xc3\xa4 kokee voimakkaan hyv\xc3\xa4n olon tunteen. N\xc3\xa4l\xc3\xa4n ja kivun tunteet katoavat, samoin seksuaalinen halu. Usein aineen ottamiseen liittyy aluksi pahoinvointia ja rauhattomuutta. Suuremmilla annoksilla k\xc3\xa4ytt\xc3\xa4j\xc3\xa4 tuntee olonsa l\xc3\xa4mpim\xc3\xa4ksi, h\xc3\xa4nen raajansa tuntuvat raskailta ja suu kuivuu. Olotila on vuorotellen virke\xc3\xa4 ja unelias, sis\xc3\xa4\xc3\xa4np\xc3\xa4in k\xc3\xa4\xc3\xa4ntynyt. Annosta kasvatettaessa hengitys hidastuu, pupillit muuttuvat nuppineulanp\xc3\xa4\xc3\xa4n kokoisiksi ja iho tuntuu kylm\xc3\xa4lt\xc3\xa4, nihke\xc3\xa4lt\xc3\xa4 ja se sinert\xc3\xa4\xc3\xa4. Euforian kokeminen on yksil\xc3\xb6llist\xc3\xa4, ja kaikki eiv\xc3\xa4t koe heroiinia lainkaan euforisoivaksi. Monet heroiinia kokeilevista eiv\xc3\xa4t pid\xc3\xa4 sen vaikutuksia lainkaan miellytt\xc3\xa4vin\xc3\xa4; he voivat kokea sen todella ep\xc3\xa4miellytt\xc3\xa4v\xc3\xa4n\xc3\xa4 tokkurana, jonka he haluavat vain menev\xc3\xa4n mahdollisimman nopeasti ohi._NEWLINE_Heroiinin nauttimisen aiheuttamaa mielihyv\xc3\xa4\xc3\xa4 seuraa monesti tokkuraisuus ja unisuus, joka saattaa kest\xc3\xa4\xc3\xa4 useita tunteja._NEWLINE_Ep\xc3\xa4toivottuihin vaikutuksiin kuuluvat pahoinvointi ja oksentelu.\n_START_SECTION_\nK\xc3\xa4yt\xc3\xb6n haitat\n_START_PARAGRAPH_\nK\xc3\xa4yt\xc3\xb6n seurauksena kehittyy nopeasti syvenev\xc3\xa4 henkinen ja fyysinen riippuvuus. Ruuansulatus hidastuu, mik\xc3\xa4 aiheuttaa varsinkin pidempiaikaisessa k\xc3\xa4yt\xc3\xb6ss\xc3\xa4 ummetusta. Verisuonet voivat rappeutua ja keskenmenon riski kasvaa. Lis\xc3\xa4ksi maksa voi vaurioitua ja potilaalle kehitty\xc3\xa4 syd\xc3\xa4nlihastulehdus. Heroiini lamaannuttaa keskushermostoa, mink\xc3\xa4 seurauksena elintoiminnot hidastuvat ja hengitys voi lamaantua._NEWLINE_S\xc3\xa4\xc3\xa4nn\xc3\xb6llisen ja pitk\xc3\xa4aikaisen k\xc3\xa4yt\xc3\xb6n riskit liittyv\xc3\xa4t my\xc3\xb6s aineen k\xc3\xa4ytt\xc3\xb6tapaan. Likaiset neulat, ep\xc3\xa4hygieeniset pist\xc3\xa4mistavat ja ep\xc3\xa4puhtaat aineet vaurioittavat elimist\xc3\xb6\xc3\xa4 ja aiheuttavat tulehduksia. Henkil\xc3\xb6ll\xc3\xa4, joka k\xc3\xa4ytt\xc3\xa4\xc3\xa4 yhteisneuloja, on riski sairastua virustauteihin, esimerkiksi AIDS:iin ja B- tai C-hepatiittiin. Heroiinin nuuskaaminen vahingoittaa lis\xc3\xa4ksi nen\xc3\xa4\xc3\xa4._NEWLINE_Yliannostuksen vaara on aina olemassa. Yliannostuksen riskin suuruuteen vaikuttaa heroiinin sekalainen laatu katukaupassa: heroiinina myyt\xc3\xa4v\xc3\xa4 aine voi sis\xc3\xa4lt\xc3\xa4\xc3\xa4 alle kymmenen prosenttia heroiinia tai olla l\xc3\xa4hes puhdasta. Lis\xc3\xa4ksi k\xc3\xa4ytt\xc3\xa4j\xc3\xa4n toleranssi kasvaa koko ajan, jolloin p\xc3\xa4ihdytt\xc3\xa4v\xc3\xa4n vaikutuksen kokemiseen tarvitaan aina entist\xc3\xa4 suurempi annos heroiinia. Heroiinin yliannostus johtaa nopeasti syv\xc3\xa4\xc3\xa4n koomaan ja voi joidenkin tuntien sis\xc3\xa4ll\xc3\xa4 aiheuttaa kuoleman. Tila vaatii aina v\xc3\xa4litt\xc3\xb6mi\xc3\xa4 hoitotoimenpiteit\xc3\xa4. Yliannostuskuoleman riski on erityisen suuri, jos k\xc3\xa4ytt\xc3\xa4j\xc3\xa4 nauttii heroiinin kanssa sekaisin muita huumausaineita._NEWLINE_Tammikuussa 2010 raportoitiin, ett\xc3\xa4 Euroopassa myyt\xc3\xa4v\xc3\xa4\xc3\xa4n heroiinier\xc3\xa4\xc3\xa4n on sis\xc3\xa4ltynyt pernaruttoa, johon on kuollut useita narkomaaneja.\n_START_SECTION_\nL\xc3\xa4\xc3\xa4ketieteellinen k\xc3\xa4ytt\xc3\xb6\n_START_PARAGRAPH_\nHeroiinia k\xc3\xa4ytet\xc3\xa4\xc3\xa4n reseptil\xc3\xa4\xc3\xa4kkeen\xc3\xa4 Alankomaissa, Sveitsiss\xc3\xa4, Saksassa, Britanniassa ja Tanskassa._NEWLINE_Britanniassa heroiinia k\xc3\xa4ytet\xc3\xa4\xc3\xa4n vahvana kipul\xc3\xa4\xc3\xa4kkeen\xc3\xa4, jolloin se kulkee nimell\xc3\xa4 diasetyylimorfiini. Sit\xc3\xa4 voidaan ruiskuttaa rasvakudokseen, lihakseen, selk\xc3\xa4ytimeen tai potilas voidaan laittaa tiputukseen. Sit\xc3\xa4 voidaan k\xc3\xa4ytt\xc3\xa4\xc3\xa4 jos kyseess\xc3\xa4 on akuutti kipu, kuten vakava fyysinen trauma, syd\xc3\xa4ninfarkti, leikkauksen j\xc3\xa4lkeinen kipu tai krooninen kipu mukaan lukien sy\xc3\xb6v\xc3\xa4n loppuvaihe tai muu kuolemaan johtava sairaus. Muissa maissa morfiinin tai muiden vahvojen opioidien k\xc3\xa4ytt\xc3\xb6 on yleisemp\xc3\xa4\xc3\xa4 edell\xc3\xa4 kuvatuissa tilanteissa._NEWLINE_Vuonna 2005 Britanniassa oli diasetyylimorfiinin toimituskatko, joka johtui Britannian diasetyylimorfiinin p\xc3\xa4\xc3\xa4toimittajan ongelmista. T\xc3\xa4m\xc3\xa4n vuoksi monet sairaalat alkoivat k\xc3\xa4ytt\xc3\xa4\xc3\xa4 morfiinia diasetyylimorfiinin sijaan. Monelle sairaalalle t\xc3\xa4m\xc3\xa4 k\xc3\xa4yt\xc3\xa4nt\xc3\xb6 j\xc3\xa4i voimaan, vaikka toimituskatko saatiinkin korjattua._NEWLINE_Diamorfiinia k\xc3\xa4ytet\xc3\xa4\xc3\xa4n edelleen laajalti saattohoidossa Britanniassa, jossa sit\xc3\xa4 useimmiten annostellaan infuusiopumpulla rasvakudokseen, jos potilas ei pysty nielaisemaan l\xc3\xa4\xc3\xa4kkeit\xc3\xa4. Diamorfiinin etu morfiinin n\xc3\xa4hden on se, ett\xc3\xa4 se liukenee helpommin ja pienempi m\xc3\xa4\xc3\xa4r\xc3\xa4 kyseist\xc3\xa4 ainetta tarvitaan jotta saavutetaan sama anesteettinen tulos. Molemmat n\xc3\xa4ist\xc3\xa4 eduista ovat hy\xc3\xb6dyllisi\xc3\xa4 jos suuria m\xc3\xa4\xc3\xa4ri\xc3\xa4 opioideja joudutaan annostelemaan rasvakudokseen, mik\xc3\xa4 on usein tarpeellista saattohoidossa._NEWLINE_Diasetyylimorfiinin l\xc3\xa4\xc3\xa4ketieteellist\xc3\xa4 k\xc3\xa4ytt\xc3\xb6\xc3\xa4 (mukaan lukien muut vahvat opioidit kuten morfiini, fentanyyli ja oksikodoni) Britanniassa valvotaan vuoden 1971 lailla l\xc3\xa4\xc3\xa4kkeiden v\xc3\xa4\xc3\xa4rink\xc3\xa4yt\xc3\xb6st\xc3\xa4. Britanniassa diasetyylimorfiini on luokan A huume. Rekistereit\xc3\xa4 l\xc3\xa4\xc3\xa4kkeen k\xc3\xa4ytt\xc3\xa4jist\xc3\xa4 on s\xc3\xa4ilytett\xc3\xa4v\xc3\xa4 sairaaloissa._NEWLINE_Heroiinia k\xc3\xa4ytet\xc3\xa4\xc3\xa4n my\xc3\xb6s apuna kun hoidetaan heroiiniriippuvaisia. Vaikka t\xc3\xa4m\xc3\xa4 onkin kiistelty aihe nollatoleranssin kannattajien keskuudessa, diasetyylimorfiini on osoittautunut ylivoimaiseksi metadoniin n\xc3\xa4hden kun puhutaan riippuvaisten sosiaalisen ja terveydellisen tilan parantamisesta._NEWLINE_Suomessa heroiinia k\xc3\xa4ytettiin l\xc3\xa4\xc3\xa4kkeen\xc3\xa4 1950-luvun alkuun saakka. Heroiinia sai reseptil\xc3\xa4\xc3\xa4kkeen\xc3\xa4 suhteellisen helposti ja se oli hyv\xc3\xa4 l\xc3\xa4\xc3\xa4ke mm. hengitystievaivoihin. Esimerkiksi Pulmo-ysk\xc3\xa4nl\xc3\xa4\xc3\xa4ke sis\xc3\xa4lsi heroiinia. Lis\xc3\xa4ksi heroiini oli halpaa mik\xc3\xa4 sopi hyvin pula-ajan Suomelle. Vuonna 1946 Suomessa kulutettiin reseptil\xc3\xa4\xc3\xa4kkein\xc3\xa4 99 kiloa heroiinia, enemm\xc3\xa4n kuin kaikissa muissa Pohjoismaissa yhteens\xc3\xa4.\n_START_SECTION_\nRiippuvuuspotentiaali\n_START_PARAGRAPH_\nNational Institute on Drug Abusen arvion mukaan 23 prosenttia heroiinia k\xc3\xa4ytt\xc3\xa4neist\xc3\xa4 tulee siit\xc3\xa4 riippuvaisiksi (vertailun vuoksi alkoholia k\xc3\xa4ytt\xc3\xa4neist\xc3\xa4 15 prosenttia tulee alkoholista riippuvaisiksi ja tupakkatuotteiden sis\xc3\xa4lt\xc3\xa4m\xc3\xa4\xc3\xa4 nikotiinia k\xc3\xa4ytt\xc3\xa4neist\xc3\xa4 32 prosenttia tulee nikotiinista riippuvaisiksi)._NEWLINE_Heroiini on kaikista p\xc3\xa4ihdytt\xc3\xa4vist\xc3\xa4 kipul\xc3\xa4\xc3\xa4kkeist\xc3\xa4 voimakkaimmin riippuvuutta aiheuttava aine, ja opioidit aiheuttavat kaikista p\xc3\xa4ihteist\xc3\xa4 voimakkaimman aineen himon. Riippuvuuden kehittyminen on kuitenkin yksil\xc3\xb6llist\xc3\xa4 ja riippuu yksil\xc3\xb6n genetiikasta: jotkut voivat \xe2\x80\x9dj\xc3\xa4\xc3\xa4d\xc3\xa4 koukkuun\xe2\x80\x9d ensikokeilusta, toiset voivat k\xc3\xa4ytt\xc3\xa4\xc3\xa4 heroiinia vuosikausia tulematta riippuvaisiksi. S\xc3\xa4\xc3\xa4nn\xc3\xb6llinen heroiinin k\xc3\xa4ytt\xc3\xb6 johtaa sietokyvyn kasvamiseen, jolloin k\xc3\xa4ytt\xc3\xa4j\xc3\xa4 tarvitsee suurempia annoksia saadakseen aineesta saman vaikutuksen. S\xc3\xa4\xc3\xa4nn\xc3\xb6llinen pitk\xc3\xa4aikaisk\xc3\xa4ytt\xc3\xb6 johtaa fyysiseen ja psyykkiseen riippuvuuteen._NEWLINE_Vieroitusoireet heroiinista ovat voimakkaita. Jos opiaatteja on k\xc3\xa4ytetty s\xc3\xa4\xc3\xa4nn\xc3\xb6llisesti, voivat vieroitusoireet ilmaantua jo muutaman tunnin p\xc3\xa4\xc3\xa4st\xc3\xa4 viimeisest\xc3\xa4 annoksesta ja ovat pahimmillaan 2\xe2\x80\x933 vuorokauden j\xc3\xa4lkeen. Oireita ovat kivut, pahoinvointi, kuume, vapina, kouristukset, hikoilu ja vilunv\xc3\xa4ristykset. Vieroitusoireiden ollessa voimakkaimmillaan k\xc3\xa4ytt\xc3\xa4j\xc3\xa4 saattaa kokea pahoinvointia, ripulointia, vatsakipuja ja oksentelua, joita seuraa monesti unettomuus, depressio ja ruokahalun puute. Vaikka heroiinin vieroitusoireet ovat voimakkaita ja pitk\xc3\xa4kestoisia, ne ovat todella harvoin henke\xc3\xa4 uhkaavia toisin kuin esim. bentsodiatsepiineissa tai alkoholissa.\n_START_SECTION_\nSuomen lains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nHeroiini on luokiteltu YK:n vuoden 1961 huumausaineyleissopimuksessa huumausaineeksi. Suomessa heroiini on luokiteltu rikoslaissa tarkoitetuksi eritt\xc3\xa4in vaaralliseksi huumausaineeksi. Eritt\xc3\xa4in vaarallisen huumausaineen valmistuksesta, myynnist\xc3\xa4, maahantuonnista ja hallussapidosta voidaan tuomita muiden edellytysten t\xc3\xa4yttyess\xc3\xa4 t\xc3\xb6rke\xc3\xa4n\xc3\xa4 huumausainerikoksena. Laissa m\xc3\xa4\xc3\xa4r\xc3\xa4tty tuomio on v\xc3\xa4hint\xc3\xa4\xc3\xa4n yhden ja enint\xc3\xa4\xc3\xa4n kymmenen vuoden vankeusrangaistus. Pelk\xc3\xa4st\xc3\xa4 heroiinin henkil\xc3\xb6kohtaisesta k\xc3\xa4yt\xc3\xb6st\xc3\xa4 rangaistaan lievemmin huumausaineen k\xc3\xa4ytt\xc3\xb6rikoksena sakolla tai enint\xc3\xa4\xc3\xa4n kuuden kuukauden vankeudella.'